Tárgy: Szavazatszámláló bizottság tagjainak megválasztása

Előterjesztő: Kocsis Gábor jegyző

**Tisztelt Képviselő-testület!**

A választási eljárásról szóló 2013. évi XXXVI. törvény (a továbbiakban: Ve.) 24. §-a úgy rendelkezik, hogy a szavazatszámláló bizottság három tagját és szükséges számban póttagokat a települési önkormányzat képviselő-testülete az országgyűlési képviselők általános választásának kitűzését követően, de legkésőbb a szavazás napja előtti huszadik napon választja meg; személyükre a helyi választási iroda (HVI) vezetője – azaz a jegyző – tesz indítványt. A Ve. 25. §-a szerint az indítványhoz módosító javaslat nem nyújtható be, és a választási bizottság tagjainak és póttagjainak megválasztásáról egy szavazással dönt a képviselő-testület.

A köztársasági elnök 2022. április 3. napjára tűzte ki az országgyűlési képviselők általános választását, ezért a hivatkozott jogszabályhely alapján a szavazatszámláló bizottsági tagok megválasztásáról legkésőbb 2022. március 14. napjáig szükséges dönteni. A Ve. 33. § (3) bekezdés a) pontja kimondja, hogy a szavazatszámláló bizottság választott tagjának megbízatása a következő általános választásra megválasztott bizottság alakuló üléséig tart. A Ve alapján a szavazatszámláló bizottság választott és megbízott tagokból áll. A Ve. 14. § (1) bekezdése kimondja, hogy e bizottságok a választópolgárok független, kizárólag a törvénynek alárendelt szervei, amelyeknek elsődleges feladata a választási eredmény megállapítása, a választások tisztaságának, törvényességének biztosítása, a pártatlanság érvényesítése és szükség esetén a választás törvényes rendjének helyreállítása.

A Ve. 18. §-a rögzíti a szavazatszámláló bizottsági tagok személyével kapcsolatos összeférhetetlenségi szabályokat, melyek kimondják, hogy ki nem lehet a bizottság választott tagja.

A szavazatszámláló bizottsági tag-jelöltek kiválasztása során fontos szempont volt, hogy elsődlegesen a korábbi választások alkalmával szavazatszámláló bizottsági tagként résztvevőknek biztosítsunk lehetőséget arra, hogy a továbbiakban is elláthassák ezt a feladatot, hiszen e speciális területen rutinnal és tapasztalattal rendelkező személyek közreműködése jelentősen megkönnyíti a szavazás problémamentes lebonyolítását. Felméréseink alapján többen nem vállalták az újabb megbízatást, helyettük a létszámkeret biztosítása érdekében kerestünk új tagokat. Valamennyi, ma megválasztandó tag előzetesen vállalta a bizottságok munkájában való részvételt.

A szavazatszámláló bizottság legalább 5 tagból áll, melyből 3 tag a képviselő-testület által választott, ún. állandó tag, míg a bizottság további tagjai megbízással válnak taggá (jelölő szervezetek, illetve független jelölt által delegált tagok). Amennyiben a szavazás napján a szavazatszámláló bizottság választott és delegált tagjainak száma összesen nem éri el az 5 főt, a HVI vezetőjeként gondoskodom a bizottság létszámának póttagokkal történő kiegészítéséről. Póttagot tehát akkor lehet bevonni a szavazatszámláló bizottság munkájába, ha a tagok száma összesen (delegáltakkal együtt) 5 fő alá csökken, vagy a bizottság állandó tagja a feladatellátásban akadályoztatva van. Kecskéd településen 2 szavazókör működik, mindkettő az Általános iskola épületében. Települési szinten összesen 6 fő rendes szavazatszámláló bizottsági tag, és a járványhelyzetre is tekintettel 9 fő póttag megválasztására teszek javaslatot, figyelembe véve a Nemzeti Választási iroda elnökének ET/11/2022. számú eljárásrendi utasítását az emelt számú SZSZB tag megválasztására vonatkozóan. A határozati javaslatban feltüntetett személyek választójogának ellenőrzése megtörtént, az érintettek előzetesen szóban nyilatkoztak a szavazatszámláló bizottságba történő jelölésük elfogadásáról. A jelölés elfogadásáról szóló írásbeli nyilatkozat és összeférhetetlenségi fenn nem állásáról folyamatosan nyilatkoznak.

A szavazatszámláló bizottság tagja és póttagja a polgármester előtt, az egyes közjogi tisztségviselők esküjéről és fogadalmáról szóló törvény szerinti szöveggel esküt vagy fogadalmat tesz. Kérem a Tisztelt Képviselő-testületet, az előterjesztést megtárgyalni és a döntést meghozni szíveskedjenek.

Határozati javaslat :

**Kecskéd Község Önkormányzat Képviselő-testületének …./2022.(II.10.) önkormányzati határozata szavazatszámláló bizottság tagjainak és póttagjainak megválasztásáról**

Kecskéd Község Önkormányzat Képviselő-testülete – a jegyző előterjesztése alapján – megtárgyalta kecskéd Község szavazatszámláló bizottságai tagjaira tett indítványt, és az alábbi határozatot hozza:

1. A képviselő-testület a szavazatszámláló bizottságok tagjait települési szinten az alábbiak szerint választja meg:

|  |  |
| --- | --- |
| **név** | **bizottsági státusz** |
| Richter Mária | ***tag*** |
| Lepcsényi Katalin | ***tag*** |
| Jakobi Andrásné | ***tag*** |
| Tromposch Józsefné | ***tag*** |
| Orlovitsné Szalczinger Katalin | ***tag*** |
| Kurucz Norbert | ***tag*** |
| Köcse Ramona | ***póttag*** |
| Handl Istvánné | ***póttag*** |
| Nikics Józsefné | ***póttag*** |
| Kirschner Ernő | ***póttag*** |
| Szeifert Dorottya | ***póttag*** |
| Mészáros Csaba | ***póttag*** |
| Tóth Gabriella | ***póttag*** |
| Tromposch Klára | ***póttag*** |
| Hajba Hanna | ***póttag*** |

2. A megválasztott szavazatszámláló bizottsági tagok és póttagok eskütételének megszervezéséről és a szavazás lebonyolítására való felkészítéséről gondoskodni kell.

**határidő** : folyamatos

**felelős** : Kocsis Gábor jegyző

Kecskéd, 2022. 02. 05.

Kocsis Gábor s.k.

jegyző, HVI vezető